Nýr snertiflötur við neytendur í markaðssetningu Íslandsstofa bauð til morgunverðarfundar fyrir fullum sal á Grand Hótel Reykjavík í gær . Á fundinum var rætt um áfangastaðinn Ísland á ferða - og bókunarsíðum þar sem fulltrúar frá stærstu ferða - og bókunarsíðum heims komu saman og sögðu m.a. frá því hvernig Ísland birtist á þeirra miðlum . Daníel Oddsson , verkefnisstjóri Ísland – allt árið hjá Íslandsstofu ræddi bókunarvélar frá sjónarhóli neytenda í erindi sínu . Rifjaði hann upp markmið Ísland - allt árið og ákjósanlega markhópa fyrir íslenska ferðaþjónustu . Þá nefndi hann þróun og umfang bókunarsíðna á netinu en áætlað er að samanlögð velta bókunarsíðna á næsta ári verði 101 þúsund milljarðar króna eða sem samsvarar um 200 sinnum útflutningsverðmæti allrar ferðaþjónustu á Íslandi . Sagði hann að bókunar - og ferðasíður væru nýr snertiflötur við neytendur í markaðssetningu og greindi frá þeirri ákvörðun Íslandsstofu að fara í samstarf við Expedia og birta nýjustu herferð Inspired by Iceland „ It‘s about time “ á þeirra miðlum . Herferðin hefur skilað góðum árangri og á fyrstu sex vikunum var heildarfjöldi birtinga ( e. impressions ) 7,2 milljónir í Bandaríkjunum og arðsemi heildarfjármagns sem lagt var í herferðina ( e. return on investment ) 1:56 , sem er nokkuð umfram væntingar . Hér má skoða kynningu Daníels Nicholas Merrett , yfirumdæmisstjóri upplifana hjá TripAdvisor kynnti starfsemi og markmið TripAdvisor . Ræddi hann vægi umsagna og sagði þær hafa gríðarleg áhrif þegar kemur að ákvarðanatöku varðandi ferðalög og aðrar upplifanir , en að jafnaði skoða yfir 70% umsagnir á netinu áður en þeir bóka . Þessi prósenta er síðan enn hærri þegar kemur að mat en um 85% skoða umsagnir veitingastaða áður en þeir bóka borð . Jákvæðar umsagnir á TripAdvisor eru algengari en neikvæðar en fólk virðist hafa meiri þörf fyrir að deila jákvæðri upplifun , að sögn Nicolas . Hinsvegar kvað hann það mjög mikilvægt fyrir fyrirtæki að svara umsögnum á netinu , og þá ekki síður þeim neikvæðu . Það sé mun persónulegra og gæti skilað sér í auknum bókunum . Hér má skoða kynningu Nicholas Magnús Magnússon , svæðisstjóri Booking.com á Íslandi greindi frá því hvernig fyrirtækið vinnur að því að hjálpa ferðamönnum að „ uppgötva “ Ísland í þeim hafsjó áfangastaða sem í boði eru . Sagði hann fækkanir í bókunum til Íslands þó ekki vegna þess að landið sé óþekkt . Öllu heldur spili þar inn í þættir eins og hátt verðlag og sú staðreynd að það eru ekki margir staðir á Íslandi sem eru þekktir á alþjóðavettvangi . Þá hafi þekkt vörumerki líka ákveðið vægi því fólk leitar að því sem það þekkir , en samkvæmt könnunum telja um 84% Bandaríkjamanna mikilvægt að velja viðurkennd vörumerki . Þessi vörumerki séu fremur fá á Íslandi , fyrir utan Icelandair og önnur alþjóðleg flugfélög . Þá eru ferðalangar haldnir nokkrum valkvíða , að sögn Magnúsar , og heimsækja að jafnaði sjö mismunandi ferða - og bókunarsíður áður en þeir bóka . Jafnframt geri um 86% ítarlegan verðsamanburð áður en þeir taki endanlega ákvörðun . Hér má skoða kynningu Magnúsar Að lokum var komið að David Peters , svæðisstjóra Danmerkur og Íslands hjá Expedia Group . David ræddi þá vegferð sem ferðamenn fara í áður en þeir ákveða sig en að hans sögn heimsækja þeir að jafnaði 140 mismunandi síður áður en þeir bóka endanlega . Fyrir vikið er bókunarglugginn opinn lengur og samkvæmt tölum frá Expedia eru um tveir þriðju ekki búnir að ákveða fyrirfram hvert ferðinni er heitið . Má því hafa áhrif á ákvarðanatöku þessa hóps með markvissum auglýsingum . David fór ofan í kjölinn á og ræddi samstarf við Inspired by Iceland og markaðssetningu Expedia á „ It's about time " í Bandaríkjunum . Samstarfið hefur gengið framar vonum , eins og kom fram í erindi Daníels . Herferðin miðar að því að fjölga heimsóknum til Íslands og auka vitund á landi og þjóð - og hvetja alla þessa óákveðnu einstaklinga til að velja landið sem sinn næsta áfangastað . Samkvæmt útreikningum Expedia má rekja um 35% heimsókna ferðamanna til Íslands árið 2018 til auglýsinga Expedia Group . Hér má skoða kynningu Davids Fundarstjóri var Helga Árnadóttir , framkvæmdastjóri þróunar , sölu - og markaðssviðs Bláa Lónsins sem stýrði fundinum og stjórnaði umræðum af stakri prýði .